
I. Introducere

  

Politica de protecţie a consumatorilor reprezintă un obiectiv strategic important al politicii Uniunii Europene întrucât ea vizează îmbunătăţirea calităţii vieţii tuturor cetăţenilor europeni. Aplicarea acestei politici a implicat măsuri legislative şi acţiuni de promovare a intereselor legate de apărarea sănătăţii şi securităţii consumatorilor pe piaţa internă, integrarea problematicii consumatorului în toate politicile europene şi asimilarea lor de către statele membre.

În acest context, Uniunea Europeană a susţinut activ organizaţiile preocupate de acest domeniu şi a încercat să întărească rolul reprezentanţilor consumatorilor în procesele decizionale. De-a lungul timpului, Uniunea Europeană a urmărit ca ţările candidate la aderare să aplice corect aceleaşi criterii de protecţie şi de asigurare a securităţii consumatorilor. 

La nivel internaţional, Uniunea Europeană a promovat politica de protecţie a consumatorilor, a încurajat adoptarea unor măsuri riguroase pentru siguranţa consumatorilor şi a informat forurile internaţionale în legătură cu aplicarea lor. 

În ultimii ani a avut loc o evoluţie remarcabilă, la nivel european şi la nivel naţional, a dreptului protecţiei consumatorului. În România, acelaşi interes s-a evidenţiat prin transpunerea în legislaţia naţională a numeroase directive europene referitoare la protecţia consumatorului. 

Urmărind aceste considerente, politica comunitară în domeniul protecţiei consumatorilor în contextul desăvârşirii pieţei unice are ca obiectiv important să vegheze ca producţia să fie adaptată nevoilor reale ale consumatorilor.

Pe de altă parte, scopul nu este atât de a-i proteja pe consumatori, cât mai ales de a le oferi mijloacele de a se proteja ei înşişi. Aceştia sunt şi vor fi întotdeauna elementul central al procesului de integrare europeană, de voinţa lor depinzând funcţionarea unei economii sănătoase, dar şi evoluţia instituţiilor democratice. 

 

 

II. Evoluţia reglementărilor juridice comunitare privind protecţia consumatorilor

 

Politica comunitară în domeniul protecţiei consumatorului a beneficiat de o reglementare specifică prin Tratatul de la Maastricht, care a introdus Titlul XI (devenit XIV) – “Protecţia consumatorilor".

Necesitatea stabilirii unor reglementări în acest domeniu a fost impusă de noile evoluţii ale pieţei europene care puneau în evidenţă faptul că tehnicile de producţie şi comerţ au produs dezechilibre în relaţiile dintre producători şi consumatori, în defavoarea consumatorilor. Astfel, au fost produse mărfuri necorespunzătoare sub aspect calitativ, promovate prin mijloace publicitare mincinoase, în scopul inducerii în eroare a consumatorilor cu privire la anumite mărfuri şi servicii. 

Până la adoptarea Tratatului de la Maastricht, temeiul juridic al acţiunilor comunitare în acest domeniu l-au constituit anumite dispoziţii din Tratatul CE, care în mod indirect se puteau aplica în scopul protecţiei consumatorilor, cum ar fi : art. 85 paragraful 3, 86, 100A paragraful 3 şi 39.

Potrivit art. 3 paragraful 1 din Tratatul CE, pentru realizarea obiectivelor comunitare enunţate la art. 2, activitatea Comunităţii a vizat întărirea protecţiei consumatorilor.

Protecţia consumatorilor a primit calificarea legală de drept fundamental prin dispoziţiile Cartei drepturilor fundamentale a Uniunii Europene, care în art. 38 arată că “un nivel ridicat de protecţie a consumatorilor este asigurat în politicile Uniunii”.

Politica europeană în domeniul protecţiei consumatorilor nu reprezintă un scop în sine sau o politică singulară, reglementată independent în raport cu celelalte politici comunitare, ci reprezintă o finalitate care trebuie urmărită prin coordonarea tuturor celorlalte politici comunitare. 

Problemele protecţiei consumatorilor, mediului înconjurător, protecţiei sănătăţii reprezintă obiective avute în vedere la nivel comunitar în cadrul realizării fiecărei politici comunitare în parte. 

Pentru o mai bună protejare a intereselor legitime ale consumatorilor a fost creat cadrul legal pentru constituirea asociaţiilor naţionale de protecţie a consumatorilor. În 1962, mai multe asociaţii de consumatori din statele membre s-au grupat în Biroul European al Consumatorilor, având sediul la Bruxelles. Rolul acestui Birou a fost acela de a contribui la informarea, difuzarea şi coordonarea activităţilor asociaţiilor membre, prezentând Comisiei Europene problemele semnalate de acestea în domeniu. 

Protecţia consumatorilor s-a ridicat la rangul de politică comunitară abia în anul 1973, o dată cu iniţierea de către Comisie a unor programe de măsuri vizând acest sector.

Prin Decizia 73/306 a Comisiei, din 25 septembrie 1973, a fost constituit un Comitet Consultativ al Consumatorilor care, prin Decizia nr. 90/55 a Comisiei din 17 decembrie 1989, a fost înlocuit cu un Consiliu Consultativ al Consumatorilor, care a funcţionat până în 1995.

În 1995 s-a constituit un Comitet al consumatorilor, al cărui statut a fost reactualizat prin Decizia Comisiei din 4 mai 2000. Acest comitet este compus din 15 membrii, respectiv câte un membru din organizaţiile reprezentative în domeniu din cadrul fiecărui stat membru, la care se adaugă câte un membru din organizaţiile europene de protecţie a consumatorilor. Ei sunt numiţi de Comisie pe o perioadă de trei ani, mandatul lor putând fi reînnoit. Comitetul Consumatorilor are ca principală atribuţie asigurarea unui schimb sistematic de informaţii şi experienţă în domeniul protecţiei consumatorilor în statele membre.

În aprilie 1995 s-a înfiinţat Direcţia Generală XXIV (respectiv politica consumatorilor). Securitatea alimentară, sănătatea publică şi protecţia consumatorilor sunt de competenţa acestei Direcţii generale care acţionează în cadrul Comisiei Europene. Scopul activităţii acestei direcţii este acela de a acorda prioritate politicii protecţiei consumatorilor şi de a coordona şi proteja în mod eficient interesele acestora. În acest context, Uniunea Europeană a elaborat strategii specifice pentru fiecare dintre cele trei domenii de activitate (securitatea alimentară, sănătatea publică şi protecţia consumatorilor). Această direcţie avea un caracter distinct în cadrul structurii Comisiei şi era organizată în următoarele compartimente:

· relaţii cu alte instituţii comunitare şi cu organizaţii de consumatori;

· elaborarea şi aplicarea legislaţiei;

· siguranţa produselor şi serviciilor;

· politica pentru calitate şi accesul pe piaţă;

· informarea şi educarea consumatorilor;

· tranzacţii financiare.

În anul 1997, Direcţia XXIV a fost redenumită “Direcţia Generală a politicii consumatorului şi protecţiei sănătăţii acestuia” şi restructurată, această reorganizare realizându-se în jurul a două axe principale:

· separaţia între serviciile pentru elaborarea legislaţiei, cele responsabile cu consultaţiile ştiinţifice şi cele responsabile cu controlul asupra aplicării legislaţiei;

· creşterea transparenţei şi difuzării informaţiei de-a lungul procesului decizional şi al acţiunilor de control. 

Pentru punerea în aplicare a politicii comunitare în domeniul protecţiei consumatorilor, Comisia a publicat anual rapoarte privind acţiunile întreprinse în acest domeniu.

La nivelul Uniunii Europene, activează şi organizaţii care promovează interesele consumatorilor:

· BEUC – Biroul European al Uniunii Consumatorilor, care are atribuţii exclusiv în apărarea intereselor consumatorilor.

· Confederaţia Europeană a Sindicatelor , care cuprinde organizaţii sindicale ale ţărilor europene care se ocupă şi de interesele consumatorilor.

· COFACE – Conferinţa Organizaţiilor Familiale ale Comunităţii Europene, subsumează diverse organizaţii familiale din statele membre şi pune accent pe familie, ca entitate de bază a mişcării consumeriste.

· EUROCOOP – Comunitatea Europeană a Cooperativelor de Consum, cuprinde organizaţiile naţionale cooperatiste şi urmăreşte, în afara promovării interesului economic al mişcării cooperatiste, apărarea intereselor consumatorilor.

· CES - Comitetul Economic şi Social - compus din 189 de membrii provenind din organizaţiile naţionale cele mai reprezentative şi desemnaţi de Consiliul de Miniştri pentru un mandat de 4 ani. Este un organ consultativ care reprezintă pe producători, agricultori, muncitori, comercianţi, dar şi pe delegaţii consumatorilor desemnaţi de guvern pentru a reprezenta interesul general. CES este în mod obligatoriu consultat de Consiliul de Miniştri asupra propunerilor Comisiei Europene şi prezintă rapoarte la cererea Consiliului sau Comisiei.

 

 

 

 

 

 

 

 

 

 

 

 

 

 

 

III. Obiectivele politicii comunitare în domeniul 

protecţiei consumatorilor

 

Obiectivele politicii comunitare privind protecţia consumatorilor au fost stabilite prin dispoziţiile art. 129 A (153) din Tratatul Comunităţii Europene. 

Conform acestor dispoziţii, în vederea promovării intereselor consumatorilor şi a asigurării unui nivel ridicat al protecţiei lor, Comunitatea contribuie la protecţia sănătăţii, securităţii şi a intereselor economice ale consumatorilor ca şi la promovarea drepturilor lor la informaţie, la educaţie şi la organizare în scopul protejării intereselor lor. 

Prin dispoziţiile art. 129A (153) au fost stabilite mijloacele de aplicare a obiectivelor comunitare privind protecţia consumatorilor. În acest sens, Comunitatea contribuie la realizarea unui nivel ridicat al protecţiei consumatorilor prin:

a. măsuri pe care le adoptă în aplicarea art. 100A (95) în cadrul realizării pieţei interne;

b. acţiuni specifice care sprijină şi completează politica dusă de statele membre în vederea protejării sănătăţii, securităţii şi a intereselor economice ale consumatorilor şi a asigurării informării lor adecvate. 

Acţiunile specifice prevăzute în art. 129A litera b sunt adoptate de Consiliu, care statuează, prin procedura codeciziei, după consultarea Comitetului Economic şi Social. Aceste acţiuni nu pot împiedica un stat membru să menţină sau să stabilească măsuri de protecţie mai stricte, care trebuie să fie compatibile cu dispoziţiile Tratatului şi notificate Comisiei. 

Primele acţiuni concrete venite în sprijinul protecţiei consumatorilor au fost cuprinse în două programe preliminare pentru informarea şi protejarea drepturilor fundamentale ale consumatorilor, adoptate de Consiliu la 14 aprilie 1975 şi 19 mai 1981. În cadrul acestor programe au fost stabilite cinci obiective fundamentale menite să asigure protecţia consumatorilor:

a. protecţia intereselor economice ale consumatorilor;

b. protecţia sănătăţii şi securităţii;

c. dreptul la repararea prejudiciilor suferite;

d. dreptul de participare şi reprezentare la luarea deciziilor;

e. dreptul la informare şi educaţie.

 

a) Cu privire la protecţia intereselor economice ale consumatorilor au fost adoptate reglementări comunitare în cele mai diverse sectoare de activitate, privind aspecte cum ar fi: încheierea contractelor, indicarea corectă a preţurilor, combaterea publicităţii mincinoase, controlul de calitate al bunurilor, reglementarea condiţiilor de ambalare, protecţia ordinii produselor etc.

· Directiva nr. 85/577/CEE din 1985 cu privire la protecţia consumatorilor în cazul contractelor negociate în afara sediilor comerciale.

Potrivit acestei Directive, contractele se negociază între comercianţi, pe de o parte, şi consumatori, pe de altă parte. Este pentru prima dată când consumatorul primeşte o definiţie în cadrul unei directive. Conform art. 2, consumatorul este orice persoană fizică, ce încheie tranzacţiile, ce intră în sfera de aplicare a Directivei, într-un scop străin activităţii sale profesionale. Comerciantul este orice persoană fizică sau juridică ce încheie tranzacţii în cadrul activităţii sale comerciale sau profesionale, precum şi orice persoană care acţionează în numele şi în contul comerciantului. Comerciantul are obligaţia de a-l informa pe consumator în scris cu privire la:

· dreptul său de a rezilia contractul într-un termen fixat de comerciant;

· numele şi adresa unei persoane faţă de care consumatorul îşi poate exercita acest drept;

· data realizării acestei informări şi elementele de identificare a contractului încheiat.

Fiecare stat poate să adopte o legislaţie mai favorabilă în ce priveşte protecţia consumatorilor iar, dacă există asemenea dispoziţii, poate să le menţină. Rezultă că efectul de armonizare a legislaţiilor urmărit de Directivă este minim.

 

· Directiva 87/102/CEE din 1986 privind creditul de consum

Definiţia dată consumatorului în articolul 1 al Directivei este similară celei din Convenţia de la Bruxelles din 1968 şi Convenţia de la Roma din 1980: consumator este orice persoană fizică care, pentru încheierea tranzacţiilor care intră în domeniul de aplicare al directivei, acţionează într-un scop putând fi considerat străin acţiunii sale comerciale şi profesionale. 

Contractul de credit este acela în temeiul căruia împrumutătorul acordă sau consimte să acorde consumatorului un credit, sub forma unui împrumut, a unui termen de plată sau a unei alte facilităţi de plată similare. 

Această directivă realizează o protecţie adecvată a consumatorilor de credit.

 

· Directiva 93/13/CEE din 1993 cu privire la clauzele abuzive din contractele încheiate de consumatori.

Directiva are ca scop apropierea legislaţiilor statelor membre în acest domeniu, definind noţiunile de consumatori, de profesionist şi de clauză abuzivă. Conform acestei Directive, consumator este orice persoană fizică ce acţionează în scopuri ce nu intră în sfera activităţii sale profesionale. Profesionist poate fi orice persoană fizică sau juridică, care acţionează în cadrul activităţii sale profesionale, fie ea publică sau privată. În document se menţionează că, în ciuda bunei credinţe ce trebuie respectată în stabilirea clauzelor contractuale, clauza abuzivă creează, în detrimentul consumatorului, un dezechilibru semnificativ, între drepturile şi obligaţiile părţilor decurgând din contract. În stabilirea caracterului abuziv se face o apreciere globală a intereselor diferite implicate. O atenţie deosebită se acordă poziţiei părţilor în negocierea clauzelor, dacă consumatorul a fost încurajat prin vreun mijloc să-şi dea consimţământul la inserarea clauzei în contract şi de a şti dacă bunurile sau serviciile au fost vândute sau furnizate la o comandă specială făcută de consumator. Respectarea bunei credinţe se poate face de către profesionist prin tratarea în mod loial şi echitabil a celeilalte părţi contractante, luând în considerare interesele ei legitime.

Conform Directivei, o clauză este considerată întotdeauna abuzivă dacă nu a făcut obiectul unei negocieri individuale. Aşa se întâmplă dacă ea a fost preredactată, într-un contract de adeziune şi, din acest motiv, consumatorul nu a putut influenţa conţinutul său.

Directiva impune statelor membre adoptarea unei legislaţii care să permită menţinerea în vigoare a contractului încheiat între consumatori şi profesionist, mai puţin a clauzelor abuzive. Cu privire la clauzele atributive de competenţă, Directiva impune statelor membre luarea măsurilor necesare, astfel încât consumatorul să nu poată fi privat de protecţia pe care i-o acordă Directiva, atunci când contractul prezintă o legătură strânsă cu teritoriul unui stat membru şi printr-o clauză a fost desemnată instanţa unui stat terţ. 

Directiva autorizează statele membre să menţină sau să adopte dispoziţii mai stricte, care să asigure un nivel de protecţie al consumatorilor mai ridicat decât cel cuprins în dispoziţiile Directivei. 

· Directiva 2002/65 a Parlamentului European şi a Consiliului din 23 septembrie 2002, privind vânzarea la distanţă a serviciilor financiare către consumatori 

Această Directivă reglementează condiţiile de informare a consumatorilor în vederea încheierii şi executării contractelor la distanţă privind serviciile financiare dintre furnizorii de servicii financiare şi consumatori. 

Contractul la distanţă este un contract de furnizare de servicii financiare încheiat între un furnizor şi un consumator, în cadrul unui sistem de vânzare la distanţă sau al unui sistem de furnizare de servicii organizat de către furnizor, care utilizează în mod exclusiv, înainte şi la încheierea acestui contract, una sau mai multe tehnici de comunicare la distanţă. 

Sarcina probei privind îndeplinirea obligaţiilor furnizorului de informare a consumatorului, precum şi sarcina probei existenţei consimţământului consumatorului la încheierea contractului şi, după caz, la executarea acestuia cad în sarcina furnizorului.

 

b) În domeniul protecţiei sănătăţii şi securităţii persoanelor reglementările comunitare au vizat aspecte cum ar fi: crearea unui sistem rapid de informare asupra calităţii produselor, măsurile de control şi verificare ce se impun în cazul unor categorii specifice de bunuri (produse cosmetice, farmaceutice), controlul de securitate pe care-l implică folosirea jucăriilor, a produselor electrice etc.

· Directiva 2001/95/CE a Parlamentului European şi a Consiliului European din 3 decembrie 2001 privind securitatea generală a produselor, care abrogă Directiva 92/59/CEE la data de 15 ianuarie 2004 (art. 22 şi 23) şi menţine în vigoare dispoziţiile Directivei 85/374/CEE (conform art. 17). Această directivă, reglementare de mare anvergură în cadrul politicilor de protecţie a consumatorilor, trebuia transpusă în legislaţia naţională a statelor membre până la data de 15 ianuarie 2004 (conform art. 21 alin 1).

În accepţiunea directivei, prin “produs” se înţelege orice bun (inclusiv din cadrul unei prestări de servicii), care este destinat consumatorilor sau susceptibil de a fi utilizat de consumatori în condiţii de previzibilitate rezonabilă, chiar dacă nu le este destinat, şi care este furnizat sau pus la dispoziţie în cadrul unei activităţi comerciale, cu titlu oneros sau gratuit, indiferent dacă este nou, de ocazie sau recondiţionat, fiind excluse produsele vândute ca antichităţi sau care necesită reparaţii prealabil folosirii lor, cu condiţia ca furnizorul să informeze dobânditorul despre aceste aspecte (art. 2 alin a).

Persoanele chemate să răspundă sunt, în principal, producătorii şi, în subsidiar, distribuitorii. 

Directiva reglementează o serie de obligaţii în sarcina producătorilor, toate fiind menite să asigure securitatea consumatorilor:

· obligaţia generală de securitate – producătorii sunt ţinuţi să nu introducă pe piaţă decât produse sigure;

· obligaţia de informare a consumatorilor – producătorul are îndatorirea de a furniza consumatorului informaţii utile menite să-i permită acestuia să evalueze riscurile unui produs pe timpul duratei normale de utilizare sau rezonabil previzibile (în cazul în care acestea nu sunt imediat perceptibile fără un avertisment adecvat);

· obligaţia producătorului de a lua măsuri menite să asigure o autoinformare a sa în legătură cu riscurile produselor introduse pe piaţă;

· obligaţia de a informa autorităţile competente atunci când cunosc existenţa unui risc incompatibil cu obligaţia generală de securitate.

Ultima obligaţie revine în egală măsură şi distribuitorilor care, spre deosebire de producători, au o serie de obligaţii mai puţin severe. Potrivit art. 5 alin 2, distribuitorii sunt ţinuţi să acţioneze în mod diligent pentru respectarea obligaţiei de securitate, adică nefurnizând consumatorilor produse despre care au cunoştinţă (sau ar trebui să aibă cunoştinţă) că nu satisfac exigenţele conformităţii cu obligaţia de securitate şi să informeze consumatorii cu privire la potenţialele riscuri. 

· Regulamentul Parlamentului European şi a Consiliului 178/2002 din 28 ianuarie 2002 stabileşte principiile şi cerinţele generale de legislaţie în domeniul alimentar, de înfiinţare a Autorităţii europene a securităţii alimentare şi de stabilire a procedurilor în privinţa securităţii alimentare.

 

c) Cu privire la dreptul la repararea prejudiciilor suferite prin utilizarea normală a unor bunuri, au fost adoptate acte normative care reglementează răspunderea pentru produse defectuoase. 

· Directiva nr. 85/374 a Consiliului din 25 iulie 1985 cu privire la apropierea dispoziţiilor legislative, regulamentare şi administrative ale statelor membre în materia răspunderii pentru produsele defectuoase. Această directivă reglementează accesul la justiţie al consumatorilor, stabileşte condiţii răspunderii, persoanele care au calitatea procesuală activă şi pasivă, efectele acţiunii.

De la bun început, în preambulul directivei, se precizează că apropierea legislaţiilor statelor membre privind răspunderea producătorului pentru daunele cauzate de caracterul defectuos al produselor este necesară, întrucât deosebirile de reglementare pot să distorsioneze concurenţa, să afecteze libera circulaţie a mărfurilor în interiorul pieţei comune şi să determine diferenţe ale nivelului de protecţie al consumatorilor împotriva daunelor cauzate sănătăţii şi bunurilor acestora de către un produs defectuos.

Din redactarea art. 1 reiese că producătorul răspunde de plin drept, fără stabilirea culpei, indiferent dacă el este legat de victimă printr-o relaţie contractuală sau nu; producătorul răspunde în toate situaţiile în care a pus în circulaţie un produs defectuos ce a cauzat prejudicii. Pentru a opera răspunderea trebuie îndeplinite cumulativ trei condiţii: 

· existenţa prejudiciului, 

· existenţa faptului cauzator de prejudicii, adică defectul produsului;

· legătura de cauzalitate între defect şi prejudiciu.

Sarcina probei revine victimei.

· Directiva 1998/27 din 19 mai 1998 privind acţiunile în justiţie pentru protecţia consumatorilor. Directiva stabileşte instanţele judiciare sau autorităţile administrative ale statelor membre care pot fi sesizate în cazul încălcării drepturilor consumatorilor. Cu privire la repararea daunelor, directiva stabileşte dreptul la daune interese, precum şi încetarea activităţilor prin care s-a produs lezarea intereselor consumatorilor.

d) În privinţa dreptul de participare şi reprezentare la luarea deciziilor, acesta este asigurat prin desfăşurarea activităţilor organizate în cadrul structurilor instituţionalizate, cum ar fi: Comitetul consumatorilor, serviciul care funcţionează la nivelul Comisiei din anul 1973, Biroul European al Consumatorilor ş.a.

Aceste structuri instituţionalizate îndeplinesc atribuţii de informare şi consultare, prezentând Comisiei propuneri în sprijinul adoptării unor acte normative comunitare care să protejeze interesele consumatorilor.

e) Dreptul la informare şi publicitate a fost avut în vedere la adoptarea unui număr însemnat de acte juridice comunitare. În acest sens, informarea consumatorilor a fost reglementată prin:

· Directiva nr. 79/112 a Consiliului din 18 decembrie 1978 privind etichetarea, prezentarea şi publicitatea produselor alimentare (modificată prin Directiva 97/4 din 27 ianuarie 1997 privind protecţia consumatorilor în contractarea la distanţă), care stabileşte în sarcina producătorilor obligaţia de a indica denumirea produsului , precum şi alte caracteristici ale acestuia (termen de valabilitate, compoziţie, cantitate etc.);

· Directiva nr. 84/450/CEE din 1984, cu privire la apropierea dispoziţiilor legislative, regulamentare şi administrative a statelor membre în materia publicităţii înşelătoare. Conform acestei Directive, prin publicitate se înţelege orice formă de comunicare făcută în cadrul unei activităţi comerciale, industriale sau artizanale în scopul de a promova furnizarea de bunuri şi servicii. Ea este înşelătoare, dacă induce în eroare sau este susceptibilă de a induce în eroare persoanele cărora se adresează, astfel încât le afectează comportamentul pe piaţă, putând prejudicia concurenţa. 

Scopul directivei este de a proteja de publicitatea înşelătoare nu numai pe consumatori, dar şi pe comercianţi şi publicul, în general. Sancţionarea acelora care urmează asemenea tehnici de publicitate este de ordin nepatrimonial şi constă în stoparea folosirii publicităţii înşelătoare. Sub aspect patrimonial nu există sancţiune.

· Directiva 84/50 din 10 septembrie 1984, care prevede cadrul juridic general al publicităţii (modificată prin Directiva nr. 97/55 din 6 octombrie 1997 privind introducerea publicităţii comparative). Prin aceste directive se interzice publicitatea mincinoasă. Directivele stabilesc obligaţia pentru statele membre ca, prin reglementări naţionale, să fie asigurat accesul în justiţie pentru victimele acestei publicităţi, în scopul de a obţine pe de o parte, daune interese, iar pe de altă parte, încetarea activităţii de publicitate mincinoasă.

· Directiva nr. 98/6 a Parlamentului European şi a Consiliului din 16 februarie 1998 privind protecţia consumatorului prin indicarea preţurilor produselor oferite consumatorilor. Scopul acestei directive este acela de a specifica indicarea preţului de vânzare şi a preţului de unitate de măsură în cazul produselor oferite de comercianţi consumatorilor, pentru o mai bună informare a acestora şi pentru a facilita compararea preţurilor. 

· Recomandarea nr. 98/276 din 30 martie 1998, prin care Comisia a stabilit principiile aplicabile autorităţilor naţionale cu atribuţii în domeniu, altele decât tribunalele competente, să soluţioneze litigiile consumatorilor. Aceste principii se referă la: eficacitatea şi legalitatea măsurilor, la dreptul de reprezentare, la accesul liber la aceste proceduri, la independenţa, transparenţa şi caracterul contradictoriu al procedurilor de soluţionare pe cale amiabilă a litigiilor.

· Prin Recomandarea 2001/1016 a Comisiei din 4 martie 2001 au fost indicate organele extrajudiciare cu atribuţii în soluţionarea pe cale amiabilă a litigiilor consumatorilor.

La 12 ianuarie 2000, Comisia a publicat Cartea Albă asupra securităţii alimentare. Dintre obiectivele stabilite în acest document privind protecţia consumatorilor cele mai importante se referă la:

· necesitatea instituirii unei Autorităţi europene independente cu atribuţii în domeniul monitorizării măsurilor privind siguranţa alimentară;

· elaborarea unui cadru juridic adecvat;

· crearea unor sisteme de control naţionale armonizate;

· instituirea unui dialog social organizat între consumatori, producători, comercianţi. 

Conform Tratatului Instituind o Constituţie pentru Europa se arată, la secţiunea 6 în art. III-132, că “ Pentru promovarea intereselor consumatorilor şi asigurarea unui înalt nivel de protecţie a consumatorilor, Uniunea contribuie la protejarea sănătăţii, securităţii şi intereselor economice ale consumatorilor, precum şi la promovarea dreptului acestora la informare, la educare şi la organizare în vederea apărării intereselor lor”. Uniunea contribuie la realizarea acestor obiective prin măsuri menite să asigure şi să completeze politica statelor membre şi să asigure continuitatea lor. Aceste măsuri sunt stabilite prin legi sau legi cadru europene, după consultarea Comitetului Economic şi Social. Aceste legi nu pot împiedica un stat membru să menţină sau să introducă dispoziţii de protecţie mai stricte. Aceste dispoziţii trebuie să fie compatibile cu Constituţia , ele fiind notificate Comisiei.

 

 

 

 

 

IV. Noua strategie de protecţie a consumatorilor

2002 - 2006

 

Politica comunitară de protecţie a consumatorilor s-a derulat conform unor Planuri de acţiune pe o durată de trei ani, primul fiind elaborat în 1990, iar ultimul în 2001.

La 7 mai 2002 Comisia Europeană a adoptat o nouă strategie pentru protecţia consumatorilor, în care a definit politica sa generală pentru o perioadă de 5 ani ( 2002 – 2006). Această strategie urmăreşte trei obiective fundamentale:

· asigurarea unui nivel ridicat comun de protecţie a consumatorilor pentru toate ţările Uniunii Europene. Pentru atingerea acestui obiectiv se impune armonizarea, prin instrumente specifice, a securităţii bunurilor şi serviciilor şi a intereselor economice ale consumatorilor, astfel încât să fie posibilă realizarea schimburilor economice între ţările membre ale Uniunii Europene. Principalele iniţiative în acest domeniu au fost consemnate în Cartea verde asupra protecţiei consumatorilor în Uniunea Europeană şi asupra securităţii serviciilor. 

· aplicarea efectivă a normelor de protecţie a consumatorilor, astfel încât legislaţia să fie corect aplicată atât în ţările membre ale Uniunii Europene, cât şi în ţările candidate la Uniune. 

· participarea organizaţiilor consumatorilor la elaborarea politicii comunitare de protecţie a acestora. Documentele europene au apreciat că, pentru ca politica de protecţie a consumatorilor să fie eficace, consumatorii trebuie să aibă posibilitatea de a participa la elaborarea acestor politici. S-a considerat că atât consumatorii, cât şi reprezentanţii lor trebuie să aibă capacitatea şi resursele necesare pentru apărarea intereselor lor. În acest sens, principalele acţiuni au vizat revizuirea mecanismelor de participare activă a asociaţiilor consumatorilor la elaborarea politicii comunitare de protecţie a consumatorilor şi elaborarea unor proiecte educative, de informare şi de formare a competenţelor acestora. 

Aceste trei obiective au urmărit integrarea problematicii consumatorilor în toate celelalte politici comunitare şi valorificarea, în interesul consumatorilor, a posibilităţilor pieţei interne europene, pregătind-o în acelaşi timp pentru extinderea Uniunii. Realizarea acestor obiective se va face prin acţiuni care vor fi îmbunătăţite, în mod periodic, adaptându-le evoluţiilor sociale şi economice la nivel european şi mondial.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

CONCLUZII

 

Tratatul de la Amsterdam a recunoscut politica privind protecţia consumatorului ca politică de sine stătătoare. În acest context, art. 153 a constituit baza legală pentru instaurarea în acest domeniu a unui set complex şi divers de acţiuni la nivel european. Acesta stipulează: „Comunitatea va contribui la protejarea sănătăţii, siguranţei şi a intereselor economice ale consumatorilor, precum şi la promovarea dreptului acestora de a fi informaţi, educaţi şi de a se organiza în scopul apărării propriilor interese".

Negocierile României cu Uniunea Europeană la capitolul 23 “ Protecţia consumatorilor şi a sănătăţii” au fost încheiate în cadrul Conferinţei de Aderare România – UE din 27 iulie 2001. România a acceptat în întregime acquis-ul comunitar privind capitolul 23, în vigoare la data de 31 decembrie 1999, agreat ulterior până la data de 30 iunie 2002. Cu toate acestea, România solicită un aranjament tehnic pentru aplicarea până la data de 1 ianuarie 2010 a unei limite valorice mai mici a daunei produse de deteriorarea sau distrugerea unui alt bun decât produsul defect, prevăzută în Art.9 (b) din Directiva Consiliului 85/374/EEC privind responsabilitatea producătorilor pentru produsele defectuoase, această măsură fiind justificată de nivelul preliminat al veniturilor populaţiei şi asigurând o protecţie mai bună a acesteia.

România este pregătită să examineze în continuare dezvoltarea acquis-ului şi să informeze sistematic Conferinţa pentru Aderare sau Consiliul de Asociere cu privire la legislaţia şi măsurile de implementare adoptate pentru aplicarea noului acquis ori, acolo unde nevoia o va cere, cu privire la dificultăţile care ar putea apărea în transpunerea noului acquis. 

Potrivit programului Progress Editor 12.80, elaborat în februarie 2004, acquis-ul acestui capitol este format din 16 directive:

· Directiva 84/450/CEE privind publicitatea înşelătoare, completată cu Directiva 97/55/EC privind introducerea publicităţii comparative – transpusă prin Legea nr.148 /26.07.2000 privind publicitatea, modificată prin OG nr. 17/2003;

· Directiva nr. 85/374/CEE cu privire la răspunderea producătorilor pentru produsele defectuoase - transpusă prin OG nr. 87/2000 privind răspunderea producătorilor pentru pagubele generate de produsele defectuoase. Această ordonanţă:

- limitează nivelul minim al daunei la pragul de 2 milioane lei, care este mai mic decât 500 EURO prevăzut în directivă, dar este în concordanţă cu situaţia economică din România, asigurând totodata o protecţie mai bună a consumatorilor;

- include produsele medicinale şi de uz uman, răspunzându-se astfel la observaţia Comisiei Europene;

- include prevederile Directivei 1999/34/EC de modificare a Directivei 85/374/EEC, respectiv “electricitatea” este considerată a fi “produs”.

- Directiva 85/577/CEE privind contractele negociate în afara spaţiilor comerciale – transpusă prin OG nr. 106/1999;

· Directiva 87/357/CEE privind produsele care, fiind altfel decât par a fi, pun în pericol sănătatea sau securitatea consumatorului – transpusă prin Hotărârea Guvernului nr. 187/2000;

· Directiva 87/102/CEE, amendată cu Directiva 90/88/CEE şi Directiva 98/7/CE privind creditul pentru consum – transpusă prin Legea 289/24.06.2004 publicată în Monitorul Oficial nr. 611/6 iulie 2004;

· Directiva 90/314/CEE privind pachetele de servicii turistice – transpusă prin Ordonanţa Guvernului nr. 107/1999;

· Directiva 92/59/CEE privind securitatea generală a produselor - transpusă prin Ordonanţa Guvernului nr. 58/2000, care modifică şi completează Ordonanţa Guvernului nr. 21/1992 privind protecţia consumatorilor;

· Directiva 93/13/CEE din 1993 cu privire la clauzele abuzive din contractele încheiate de consumatori – transpusă prin Legea nr. 65/2002 publicată în Monitorul Oficial al României nr. 52/2002;

· Directiva 94/47/CE privind protecţia dobânditorilor cu privire la unele aspecte ale contractelor purtând asupra dobândirii unui drept de utilizare pe timp parţial a unor bunuri imobiliare - transpusă prin Legea nr. 289/2004 privind regimul juridic al contractelor de credit pentru consum destinate consumatorilor persoane fizice, publicată în Monitorul Oficial nr. 611/ 6 iulie 2004;

· Directiva 97/4/CE privind protecţia consumatorilor în contractarea la distanţă – transpusă prin Ordonanţa 130/2000 privind regimul juridic al contractelor la distanţă publicată în Monitorul Oficial al României 431/2 septembrie 2000;

· Directiva 97/7/EC privind vânzarea la distanţă – transpusă prin Ordonanţa Guvernului nr. 130/2000 privind regimul juridic al contractelor la distanţă;

· Directiva 1998/27/CE privind acţiunile în justiţie pentru protecţia consumatorilor – Directiva va fi transpusă după data aderării (2007), deoarece art. 4 “Infracţiuni intracomunitare” şi Art. 5 “Consultări prealabile” prevăd o serie de proceduri inoperabile pentru statele ne-membre UE;

· Directiva nr. 98/6/CE privind protecţia consumatorului în indicarea preţurilor pentru produsele destinate consumatorilor – transpusă prin Hotărârea de Guvern nr. 947/13.10.2000 publicată în Monitorul Oficial al României 524/25 octombrie 2000;

· Directiva 99/44/CE privind anumite aspecte ale vânzării produselor pentru consumatori şi garanţiile asociate – transpusă prin Legea 449/2003 publicat în Monitorul Oficial al României nr. 812/18 noiembrie 2003;

· Directiva 2001/95/CEE referitoare la securitatea generală a produselor – transpusă prin Legea 245/09.06.2004 publicată în Monitorul Oficial al României nr. 565/25 iunie 2004, lege ce va intra în vigoare de la 1 ianuarie 2005;

· Directiva 2002/65 a Parlamentului European şi a Consiliului din 23 septembrie 2002 privind vânzarea la distanţă a serviciilor financiare către consumatori care amendează Directiva 90/619/EEC şi 98/27/EC – transpusă prin Ordonanţa nr. 85/19 august 2004, publicată în Monitorul Oficial al României nr. 796/ 2708.2004.

